ક્વોરીઓને કારણે મકાનોની સાથે ખેતીને પણ ભારે નુકસાન થયું છે. આ વિસ્તારના ૩૦થી વધારે ગામોમાં ખેતી ક્વોરીની રજકણથી ફેલ થઈ રહી છે. મોટા ભાગમાં ચોમાસા સિવાય ખેતી થતી નથી. ક્વોરીની રાખ જમીન પર જામી જાય છે, ઉપરાંત કપાસ, તુવેર, એરંડા, મકાઈ જેવા પાકનાં પાંદડાં પર ચોંટી જતી હોવાથી પાક ઊભે ઊભો સુકાઈ જાય છે. ચોમાસામાં વારંવાર વરસાદ પડતો રહે તો રાખ ધોવાઈ જાય અને ફાયદો થાય, પરંતુ એ દરેક વખતે શક્ય બનતું નથી. ખેડૂતોને પાકનું નુકસાન થવા છતાં સરકાર કે ક્વોરીવાળાએ ક્યારેય વળતર ચૂકવ્યું નથી.